[{"text_idx": "#000000", "text": "Cofebau Cymreig i\u2019r Rhyfel Mawr"}, {"text_idx": "#000001", "text": "Yn ogystal a\u0302\u2019r cofebau \u2018swyddogol\u2019 i\u2019r meirwon a welir mewn mannau cyhoeddus ar hyd a lled Cymru fe gre\u0308wyd miloedd o gofebau i filwyr y Rhyfel Mawr gan sefydliadau preifat, megis capeli, gweithleoedd, ysgolion a chlybiau. Nid yw\u2019r rhan fwyaf o\u2019r rhain i\u2019w gweld ar y data-basau sydd ar gael o gofebau rhyfel. Mae nifer ohonynt wedi eu colli wrth i\u2019r gweithleoedd a\u2019r capeli gau a\u2019r ysgolion ail-leoli; mae nifer o\u2019r rhai sydd wedi goroesi mewn perygl o gael eu colli. Bwriad prosiect Cofebau Cymreig i\u2019r Rhyfel Mawr yw cofnodi\u2019r wybodaeth sydd ar y cofebau hyn, rhannu lluniau ohonynt, a rhannu unrhyw ymchwil sydd wedi\u2019i gyflawni amdanynt."}, {"text_idx": "#000002", "text": "Cofeb i\u2019r Rhyfel Mawr a oedd yn arfer bod yn y stondin ym maes Sain Helen, Abertawe, sydd bellach ar goll"}, {"text_idx": "#000003", "text": "Un maes ymchwil o bwys a fydd yn cael ei hwyluso gan y prosiect hwn yw\u2019r cwestiwn o ba effaith gafodd y Rhyfel Mawr ar gymunedau lleol. Cofnoda\u2019r cofebau \u2018answyddogol\u2019 hyn gyfraniad aelodau grwpiau dethol lleol i\u2019r rhyfel, ac felly mae\u2019n bosibl eu harchwilio nid yn unig am yr hyn maent yn datgelu am fywydau unigol ond hefyd beth maent yn dweud am gyfraniad y gymuned at yr ymgyrch."}, {"text_idx": "#000006", "text": "Prif allbwn y prosiect bydd bas-data o gofebau i\u2019r Rhyfel Mawr yng Nghymru (sydd o hyd yn tyfu, er bod y broses o gasglu gwybodaeth wedi dechrau no\u0302l yn 2014). Yn ogystal a\u0302 rhannu lluniau o\u2019r cofebau hyn, cawn rannu unrhyw wybodaeth sydd wedi\u2019i chasglu gan haneswyr lleol, ysgolion a chymdeithasau, yn enwedig y rhai a ariannwyd gan Gronfa Treftadaeth y Loteri. Byddwn hefyd yn rhannu ar y wefan hon gyfres o erthyglau sydd wedi\u2019u hanelu at gynulleidfa eang, a fydd yn archwilio rhai o\u2019r thema\u0302u sy\u2019n codi o\u2019r ymchwil."}]